Photo by freestocks on Unsplash .td_uid_2_60ba26a9c0f0d_rand.td-a-rec-img{text-align:left}.td_uid_2_60ba26a9c0f0d_rand.td-a-rec-img img{margin:0 auto 0 0} Inħtart mill-Grupp tas-Soċjalisti u d-Demokratiċi bħala n-negozjatur politiku għall-Kumitat għas-Suq Intern u l-Protezzjoni tal-Konsumatur dwar l-estensjoni tal-projbizzjoni attwali fuq it-tariffi tar-roaming wara l-2022. Iċ-ċittadini Ewropej ilhom mill-2017 igawdu minn projbizzjoni fuq ir-roaming li tippermettilhom li jkunu konnessi kullimkien fl-Unjoni Ewropea, mingħajr spejjeż addizzjonali. In-nies issa jistgħu faċilment jużaw il-mowbajls tagħhom għal telefonati, SMS u data meta jivvjaġġaw fl-Unjoni Ewropea, bħalma jagħmlu f'pajjiżhom. Ir-regolament dwar ir-roaming ġie miftiehem għal ħames snin u għandu jiskadi f'Ġunju 2022. Għaldaqstant, il-Kummissjoni Ewropea ppubblikat proposta ġdida biex testendi l-projbizzjoni attwali fuq it-tariffi tar-roaming madwar l-Unjoni għal 10 snin oħra. Bħala shadow rapporteur tal-Kumitat tas-Suq Intern u l-Protezzjoni tal-Konsumatur sħaqt li t-tneħħija tar-roaming hija waħda mis-suċċessi l-aktar rikonoxxuti miċ-ċittadini tal-Unjoni. M'hemm l-ebda dubju li dawn ir-regoli bbenefikaw kemm lis-swieq tat-telekomunikazzjoni kif ukoll lill-konsumaturi. Għalhekk huwa importanti li dawn ir-regoli jiġu estiżi. L-Unjoni Ewropea għandha tkompli timxi 'l quddiem lejn suq uniku diġitali u tat-telekomunikazzjoni. L-aħħar sena kienet diffiċli għall-vjaġġaturi u t-turisti madwar l-Ewropa. Ladarba l-pandemija tkun taħt kontroll, in-nies jerġgħu jibdew jivvjaġġaw, u se jkunu jridu jkomplu jgawdu d-drittijiet tagħhom. Ninsab kuntent li se nirrappreżenta lill-grupp tiegħi fin-negozjati li ġejjin. L-għan tiegħi hu li niżguraw li nwessgħu din il-politika favur il-konsumatur mhux biss għall-10 snin li ġejjin, iżda wkoll bħala prinċipju ġenerali tal-Unjoni Ewropea, mingħajr data ta' skadenza. Bħala parti mit-tim ta' negozjaturi fil-Kumitat IMCO, għandi wkoll il-kompitu li niżgura li l-operaturi tat-telekomunikazzjoni jiggarantixxu l-istess kwalità ta' servizzi lill-konsumaturi meta jużaw it-telefown tagħhom f'pajjiż ieħor tal-Unjoni Ewropea. Mhuwiex aktar aċċettabbli li l-konsumaturi jħallsu biex ikollhom ċerta kwalità, u aċċess u veloċità tad-dejta aħjar fid-dar, iżda ladarba jivvjaġġaw, ħafna drabi jitnaqqsilhom il-grad għal netwerk aktar baxx, li jirriżulta fi tnaqqis fil-kwalità tas-servizz tagħhom. Nittama li nistgħu nużaw dan il-proċess biex intejbu r-rekwiżiti kuntrattwali u tal-ħarsien tal-konsumatur u niżguraw li n-nies jiksbu l-kwalità li jħallsu għaliha. Jeħtieġ ukoll li nintroduċu limiti ta' qtugħ ċari sabiex il-konsumaturi jkunu infurmati meta jilħqu ċertu limitu waqt li jkunu barra minn pajjiżhom, u fl-istess ħin jibqgħalhom aċċess liberu għal servizzi ta' valur soċjali bħal servizzi mediċi ta' assistenza mhux ta' emerġenza u servizzi oħra ta' assistenza. Fl-aħħar iżda mhux l-inqas, nemmen li għandna nżidu netwerks mhux terrestrijali sabiex in-nies ikunu konnessi anki fl-ajruplani u l-bastimenti, bħal dgħajjes u laneċ, mingħajr ħlas żejjed. .td_uid_3_60ba26a9c12a3_rand.td-a-rec-img{text-align:left}.td_uid_3_60ba26a9c12a3_rand.td-a-rec-img img{margin:0 auto 0 0}